PSD ar trebui să se numească de acum înainte πSD, pentru că π-ul necunoscut dnei Dăncilă va fi ținut minte de toată lumea.

Analiza în adâncime a celor două evenimente electorale în care s-au manifestat Viorica Dăncilă și Klaus Iohannis o voi face vineri seara, începând cu ora 21, în emisiunea CAP LIMPEDE la Digi24. Acum vom vorbi doar despre aria cercului.

Dna Dăncilă a răspuns clar, de bunăvoie și nesilită de nimeni, în văzul și auzul țării întregi: „Raza la pătrat”. Aici, jurnalista care a pus întrebarea a greşit: nu trebuia să-i dea pe loc răspunsul corect, trebuia doar să-i spună „Eroare, doamnă Dăncilă”. Sau, mai rafinat, putea să-i „dezvăluie”: „Răspunsul corect este 2r²”. Cu siguranță, candidata s-ar fi repezit, cum s-a agățat și de πr² să zică, da, doi er pătrat, așa am spus și eu; după aceea putea fi făcută de rahat la pătrat.

Deci, Dăncilă nu s-a corectat imediat, cum minte gros acum πSD, ci a fost corectată imediat. După care a dat drumul la clanță: „Am dat meditații la matematică, credeți-mă, mergem alături să vă arăt că știu mai multă matematică decât dumneavoastră (cum invita Dragnea jurnaliștii la toaletă să le arate), credeți-mă, sunt inginer, credeți-mă, am absolvit o facultate tehnică cu media 9, credeți-mă!...”.

Nu s-a găsit niciun jurnalist care s-o întrebe: „De ce să vă credem, doamnă candidat? V-ați întâlnit cu presa, meseria noastră e să nu credem pe nimeni, să cerem întotdeauna dovezi și să verificăm”.

Sau să-i spună doar atât: Hic Rhodus, hic saltus! Vorba asta rezumă o fabulă a grecului Esop: un atlet fanfaron le povestește ascultătorilor că, pe când se afla în insula Rhodos, a făcut un salt de o lungime uriașă. „Credeți-mă! Pot să aduc și martori din Rhodos”. La care, cineva din audiență a spus în grecește Αὐτοῦ γὰρ καὶ Ῥόδος καὶ πήδημα, ceea ce în latină sună ca mai sus, iar în românește: „Păi, să zicem că aici e Rhodos, sări aici!”.

Eu am rămas cu două întrebări, în urma răspunsului dnei Dăncilă: câți copii a nenorocit cu meditațiile ei gratuite la matematică, dacă sunt reale, și prin ce metode a obținut diploma cu care se laudă.

Și o concluzie geometrică: cercul dnei Dăncilă este o elipsă: 0 (zero)

Dl Iohannis a procedat altfel la aceeași întrebare. Mai întâi, jurnalistul care a adus-o în discuție a comis un act complet în afara eticii meseriei și de un servilism rușinos: a spus că, în întâlnirea paralelă, V. Dăncilă a fost întrebată formula ariei cercului și că a răspuns „raza la pătrat”. A folosit astfel o greșeală a contracandidatei care nu era de față, prin voința lui Iohannis, pentru a-i ridica la fileu președintelui. La zâmbetul ultralarg al Kaiserului Klaus, căci așa s-a comportat actualul președinte cu invitații săi speciali, ca un împărat al republicii, i-a suflat timid, zâmbăreț, aproape șoptit, „dacă vreți să răspundeți…”.

Kaiserul a zâmbit și mai larg, fără să emită vreun sunet.

C-adicătelea, e sub demnitatea mea de profesor de fizică să răspund la o așa simplă întrebare. Bine, domnule președinte, i-aș fi spus. Dacă asta e prea de tot elementar, atunci spuneți-ne, vă rog, formula de calcul a ariei sferei.

Nu știu dacă știa. Dar ce nu știe cu siguranță Kaiserul Klaus e că, de cele mai multe ori, aroganța ascunde ignoranța.